Likumprojekts

### Grozījumi [Ģerboņu likumā](http://likumi.lv/ta/id/63108-latvijas-nacionalas-operas-likums)

 Izdarīt [Ģerboņu](http://likumi.lv/ta/id/63108-latvijas-nacionalas-operas-likums) likumā (Latvijas Republikas Saeimas un Ministru Kabineta Ziņotājs, 2006, 12. nr.) šādus grozījumus:

 1. Izteikt 1. panta 3. punktu šādā redakcijā:

 "3) ģerbonis – saskaņā ar heraldikas nosacījumiem izstrādāts atsevišķs apzīmējums vai apzīmējumu kopums, kas ietverts noteiktā formā un reprezentē valsti, pašvaldību vai citu atvasinātu publisku personu, tiešās vai pastarpinātās valsts pārvaldes iestādi (turpmāk – publiska persona) vai kādu citu juridisko vai fizisko personu."

 2. Papildināt likumu ar 11. un 12. pantu šādā redakcijā:

"**11. pants. Administratīvā atbildība** **ģerboņu un atribūtikas ar valsts ģerboni jomā**

 (1) Par ģerboņu reģistrā nereģistrēta publiskas personas ģerboņa lietošanu –

 piemēro naudas sodu publiskas personas iestādes vadītājam līdz četrpadsmit naudas soda vienībām.

 (2) Par publiskas personas ģerboņa lietošanu bez tā īpašnieka atļaujas –

 piemēro naudas sodu fiziskajām vai juridiskajām personām līdz četrpadsmit naudas soda vienībām.

 (3) Par ģerboņu reģistrā reģistrēta pašvaldības ģerboņa lietošanas noteikumu pārkāpšanu –

 piemēro naudas sodu fiziskajām personām līdz divdesmit astoņām naudas soda vienībām, bet juridiskajām personām vai publiskas personas iestādes vadītājam – līdz piecdesmit sešām naudas soda vienībām.

 (4) Par likumā paredzētajā kārtībā neapstiprinātas atribūtikas ar valsts ģerboni izgatavošanu, izplatīšanu vai lietošanu saimnieciskās darbības ietvaros –

 piemēro naudas sodu fiziskajām personām līdz divdesmit astoņām naudas soda vienībām, bet juridiskajām personām līdz piecdesmit sešām naudas soda vienībām.

 (5) Par ģerboņu reģistrā reģistrēta pašvaldības ģerboņa lietošanu, maldinot par tā lietotāja juridisko statusu, –

 piemēro naudas sodu fiziskajām vai juridiskajām personām līdz piecdesmit sešām naudas soda vienībām.

 **12. pants. Kompetence sodu piemērošanā**

 (1) Administratīvo pārkāpumu process par šā likuma 11. pantā, izņemot pirmo daļu, minētajiem administratīvajiem pārkāpumiem ir Pašvaldību administratīvās komisijas kompetence.

 (2) Administratīvo pārkāpumu process par šā likuma 11. panta pirmajā daļā minēto administratīvo pārkāpumu ir Valsts policijas kompetence."

 Likums stājas spēkā 2017. gada 1. janvārī.

 Kultūras ministre

 Dace Melbārde